
Gandia, 10 de setembre de 2026


Inici del nou curs 2026-2027

El campus de Gandia de la UPV suma 418 estudiants de grau de nou ingrés, un centenar més que el curs passat.

El nou títol que es posa en marxa aquest curs, el Grau en Empresa i Tecnologia Digital, “ha sigut un èxit de demanda”.

A més, les xifres apunten a altres 200 estudiants matriculats en els màsters.

Més de 400 estudiants de nou ingrés cursaran un grau o un doble grau al Campus de Gandia de la Universitat Politècnica de València (UPV). Segons ha destacat el director del campus, Vicenç Almenar, “podem estar contents: comptarem amb un centenar més d'estudiants que el curs passat”.

A més, ha subratllat que han millorat tots els graus i el nou títol que es posa en marxa aquest curs 2026-2027, el Grau en Empresa i Tecnologia Digital, “ha sigut un èxit de demanda”.

Les previsions apunten a la incorporació de vora 418 estudiants de nou ingrés.

Creixement generalitzat i excel·lent acolliment del nou Grau en Empresa i Tecnologia Digital

Els títols de grau han millorat les seues xifres, amb un comportament especialment destacat en Telecomunicacions i en Tecnologies Interactives. Pel que fa al nou títol, el Grau en Empresa i Tecnologia Digital, “ha registrat un èxit de demanda en la seua primera edició”, ha assenyalat Vicenç Almenar.

Encara que les xifres encara poden variar, ja que “queden diverses tandes de matrícula del Sistema Universitari Valencià i part de l'alumnat roman en llistes d'espera d'altres graus”, ha explicat el director del campus, els estudis més sol·licitats han sigut, per aquest ordre, el Grau en Empresa i Tecnologia Digital, el Grau en Tecnologies Interactives i el Grau en Enginyeria de Tecnologies de Telecomunicació, So i Imatge.

Quant a les notes de tall, el Doble grau en Enginyeria de Tecnologies de Telecomunicació, So i Imatge + Comunicació Audiovisual ha registrat la més alta del campus, amb un 10,27. El segueixen el Grau en Comunicació Audiovisual (10,24), el Doble Grau en Ciències Ambientals i Ciències i Tecnologies de la Mar (9,81) i el nou Grau en Empresa i Tecnologia Digital (9,74).

Cursar un màster al campus de Gandia
Pel que fa als màsters, destaca el Màster Universitari en Professorat d'Educació Secundària. L'elevada demanda d'aquest títol permetrà, de cara al pròxim curs 2027-28, “ampliar les places en les especialitats de Tecnologia i Informàtica i d'Economia, a més de posar en marxa l'especialitat d'Anglès”, ha avançat Vicenç Almenar.

Les previsions, a l'espera de la matrícula de les persones admeses en la fase 3 – que tindrà lloc els dies 14 i 15 de setembre – apunten a una xifra pròxima als 200 estudiants matriculats en els màsters del Campus de Gandia, “similar a la del curs passat”.

Més informació sobre els graus i els màsters que s'imparteixen al campus de Gandia de la Universitat Politècnica de València en: gandia.upv.es
Àrea de Comunicació

